同諸子游城東園
作者：呂本中
朝代：宋

paragraphs: 昔聞城東園，欲往常不款。
今来天氣佳，茶甌起衰懶。
杖藜出門去，如膜開病眼。
木葉犯新霜，瓜田带餘暖。
川源疑有無，風雲遞舒卷。
不期魚鳥會，偶逐鷗鷺遠。
淺水亂菰蒲，荒亭秀苔蘚。
青山近在望，更悟秋意晚。
同行二三子，詩語各蕭散。
不愁罰觴難，苦恨白日短。
千秋高陽池，令人憶山簡。